Storie oor De la Rey se perd staan te betwyfel | Netwerk24
Deur Eugene Lindeman, Brackenfell 17 Mei 2018 00:00
Ek mis nooit Johan van Wyk se rubrieke in Die Burger nie. Trouens, ek volg sy stories al van ek destyds in Bloemfontein gewoon en hy die Stop van Myne-rubriek in die Volksblad gelewer het.
Ek wil net sy storie oor genl. De la Rey en sy perd, Bokkie, bevraagteken. Volgens al my bronne is Bokkie nie by die Slag van Magersfontein beseer of gedood nie. Trouens, al het De la Rey die beplanning vir die slag gedoen, was hy self nie daar nie.
Party bronne beweer dat hy weg was om vir sy vrou te gaan vertel van die dood van hul seun, Adriaan, wat so te sê in sy pa se arms gesterf het te Jacobsdal nadat hy tydens die Slag van Modderrivier gewond is.
Dit is dalk hierdie gebeurtenis wat gelei het tot die storie dat Bokkie in sy baas se arms "gesterf" het. Bokkie het die generaal getrou gedra tot aan die einde van die oorlog. Nogtans, gaan so voort asseblief, Johan.